
Keletnémet integráció: áll még a belnémet fal?

Kutatásom témájaként a belnémet viszony aktuális helyzetét választottam, melyet nem korlátoztam a Németországon belüli eltérések regionális szempontból történő bemutatására. Megpróbáltam azonosítani a keletnémet nézőpontok okozati összefüggéseit, gazdasági hátterét és szociálpszichológiai mechanizmusait, s azt, mindezt mennyire lehet visszavezetni a szocializmus idejére.
Habár a fal fizikailag leomlott, azonban a fejekben még mindig áll, fő hipotézisem, hogy ez a keletnémet integráció legnagyobb akadálya. Az öt új tartomány lassú gazdasági felzárkózása csalódottsághoz, majd a bal- és jobboldali szélsőséges politikai csoportosulások magas támogatottságához vezetett. Témaválasztásom indíttatása eme jelenség hátterének megértése volt, s mivel a hidegháború németországi vetülete mindig is érdekelt, szerettem volna mélyebben elemezni a külön töltött negyven évből fakadó különbségeket.
Munkám során arra kerestem a választ, hogy milyen, napjainkban is érezhető különbségek akadályozzák a keletnémet integráció teljes sikerét, valamint mennyire nagy a sokat emlegetett kelet-nyugati szakadék. Célom bemutatni a megosztottság négy évtizedét, illetve feltárni, az újraegyesítést követően milyen formában vannak jelen a belnémet egyenlőtlenségek.
A kutatás folyamán szekunder forrásokat használtam fel (német szakirodalmat, kutatásokat, újságcikkeket), illetve a tanulmányaim folyamán szerzett ismereteimet. Kvalitatív módszer vizsgálatát alkalmaztam: dokumentum-, tartalom- és diskurzuselemzésből, valamint statisztikai adatok és adatbázisok vizsgálatából jött létre a dolgozat.
A tanulmány nyomán megismerhető a hidegháború Németországa, a kettészakított ország egységre törekvő, vagy éppen az ellen ágáló bel- és külpolitikája. Megvizsgálom a keletnémet gazdaság nyugati tartományokhoz viszonyított lemaradásának mértékét, valamint bemutatom a fordulat pozitív hozadékait is. Külön fejezetben vizsgálom az „Ossi-Wessi” terminusok és a gondolkodásmódbeli különbségek relevanciáját. Mindennek tükrében megpróbálom értelmezni a szélsőséges politikai csoportosulások kelet-németországi magas támogatottságát.
Részben a körüljárt jelenség vitathatósága, részben pedig maga a keletnémet identitás meglétének kérdése határolta be a vizsgálat terjedelmét.
 



